Toni Sant Twieled f'Malta fl-1968. Għal bosta snin, leħnu kien sinonimu max-xandir f'Malta fejn ħejja diversi programmi kemm għar-radju u għat-televixin. Għal xi snin, kien involut ukoll fix-xena mużikali lokali permezz tal-grupp Artwork, fost l-oħrajn, kif ukoll mużika għat-teatru. Sa minn Settembru ta' l-2004, huwa jokkupa l-kariga ta' "lecturer" fl-i"Scarborough School of Arts & New Media" ta' l-Università ta' Hull ġewwa r-Renju Unit, fejn jikkordina u jgħallem fil-programm imsejjaħ "Media Performance". Fl-1986 beda karriera fil-qasam tax-xandir. Għall-ewwel ħadem fl-iskema student-ħaddiem mal-Media Education Centre, u aktar tard daħal għal xogħol fiss ma' Xandir Malta f'Gwardamangia. Wara perjodu fl-uffiċju tal-liċenzji tat-televixin u l-ħlasijiet għall-Cable Radio, ingħata l-kariga ta' koordinatur editorjali għar-rivista "Il-Ġimgha", li qabel u wara ż-żmien li ħadem fuqha hu, kienet magħrufa bħala "Il-Gwida". Fis-snin li ħadem f'Xandir Malta huwa serva wkoll bħala "producer" ta' diversi programmi għar-radju u t-televixin. Fost il-programmi tiegħu minn dak iż-żmien jistgħu jissemmew: "Kważi Kull Filgħaxija" (1988/89), "Mill-Garaxx" (TVM - 1989/90), "Il-Fil tat-Tiġdid" (1989), "Mal-20 bid-Daqq" (1989/90), "Immaġina: John Lennon" (Radju Malta - 1990), "Blast" (TVM - 1990), "Tutti Frutti" (TVM - 1991), u "Il-Festival tal-Kanzunetta Maltija għall-Ewropa" (1991). F'Diċembru tal-1991, huwa rriżenja minn Xandir Malta u ftit tal-ġimgħat wara aċċetta l-kariga ta' "Programme Manager" ma' Radio One Live, stazzjon tar-radju b'liċenzja biex ixandar programmi mitkellma aktar milli mużika. Flimkien ma' l-aħwa Joe u Godfrey Grima, il-propjetarji ta' l-istazzjon, huwa organizza dak li effettivament kien l-ewwel "talk radio" kummerċjali f'Malta. Aktar tard, huwa pproduċa wkoll diversi programmi għar-radju u t-televixin f'Malta, fosthom "Skoss" (TV - 1995/96), "Bil-Maws f'Idejk" (1996), "Bricolage" (1998) u "X'Inhu Għaddej" (TV - 2002). Għalkemm irtira mix-xandir tradizzjonali, riċentament (Awissu 2005) Toni Sant xandar sensiela ta' poddati dwar l-avvenimenti tal-11 ta' Settembru. Aktar tard, f'Novembru ta' l-istess sena, beda sensiela ta' poddati dwar ix-xena mużikali Maltija. Toni Sant attenda l-iskola primarja tas-sorijiet Franġiskani "St Elizabeth School" f'Tas-Sliema u l-Kulleġġ Missjunarju ta' San Pawl fir-Rabat, kif ukoll il-Liċeo l-Ġdid fl-Imsida fejn studja l-Malti, l-Ingliż u l-Filosofija fil-livell avvanzat tal-GCE/Matrikola. Wara li abbanduna l-karriera tiegħu bħala xandar professjonali f'Malta, Toni Sant beda jsegwi kors universitarju. Huwa ggradwa fl-1996 B.A. (Hons.) fl-istudji teatrali mill-Università ta' Malta u wara kompla l-istudji tiegħu f'New York fejn ħa M.A. fil-"Performance Studies" fl-1998, kif ukoll Ph.D. fl-istess materja fl-2003. Ir-riċerka għad-dottorat tiegħu kienet dwar l-użu kreattiv ta' l-internet bħala mezz tax-xandir u l-implikazzjonijiet ekono-politiċi kontemporanji. Parti mir-riċerka tiegħu hija ppubblikata f"'TDR: The Journal of Performance Studies". Matul l-istudji tiegħu f'New York, huwa għażel li jiffoka l-attenzjoni tiegħu fuq l-internet u l-aspetti ta' identità kulturali u forom ta' spettaklu marbuta miegħu. Fl-1998 huwa waqqaf il-MaltaMedia Online Network, kumpanija rreġistrata f'Malta biex tħaddem numru ta' siti b'tagħrif dwar u/jew minn Malta. Matul is-snin, il-MaltaMedia Online Network offra servizz ta' l-aħbarijiet, kif ukoll direttorju ta' dak kollu li għandu x'jaqsam ma' Malta, kif ukoll siti oħra dwar futbol, mużika popolari, u t-temp f'Malta u Għawdex. <li>ToniSant.com — Is-sit personali ta' Toni Sant <li>http://www.tonisant.com/blog/ — Il-blogg ta' Toni Sant <li>MaltaMedia — Sit imwaqqaf minn Toni Sant <li>MMON Podcasts — Il-poddati ta' Toni Sant